text: inhalationsbehandling
  
  publiceret: 2017-04-07 10:39:00+02:00
  Inhalationsbehandling, indånding af et lægemiddel, fortrinsvis ved behandling af sygdomme i luftvejene, fx astma. Lægemidlet kan indgives som inhalationsaerosol i form af en dosisspray med drivgas, evt. suppleret med en såkaldt spacer, der er en plasticbeholder, som indskydes mellem sprayen og munden for at lette indåndingen af det aktive lægemiddel. Indåndingen kan desuden lettes ved brug af et forstøverapparat, som ikke kræver drivgas.
  Af hensyn til den luftforurening, som brug af drivgas, fx freon, medfører, foretrækkes det i stigende omfang at indgive lægemidler som tørpulver gennem en pulverforstøver.